**REGULAMENTUL-CADRU**

**privind organizarea și desfășurarea învățămîntului superior la distanță**

**în instituțiile de învățămînt superior/universități**

# Definiții și abrevieri

În sensul prezentului Regulament-cadru, noțiunile utilizate semnifică:

* + 1. *învățămînt la distanță (ÎD)* – formă flexibilă instituționalizată de învățămînt, realizat preponderent în mediul virtual de învățare cu ajutorul tehnologiilor de instruire la distanță;
    2. *învățământ superior la distanță (ÎSD)* – învățămînt la distanță realizat în cadrul instituțiilor de învățămînt superior;
    3. *instruire la distanță* *(ID)* – proces de interacțiune la distanță a cadrului didactic cu cei ce învață (beneficiari), care reflectă toate componentele inerente procesului de instruire (obiective, conținut, metode, forme de organizare, mijloace de instruire);
    4. *tehnologie de instruire la distanță (TID)* – tehnologie de instruire, realizată în cea mai mare parte cu ajutorul tehnologiei informației și a comunicațiilor, prin interacțiunea indirectă, sincronă sau / și asincronă dintre beneficiari și cadrele didactice;
    5. *webinar* – varietate a web-conferinței, care poate fi realizată prin utilizarea aplicațiilor speciale instalate pe fiecare calculator al participanților la procesul de comunicare pe baza unei platforme comunicaționale, seminar desfășurat on-line care presupune transmiterea concomitentă prin rețeaua Internet a diferitelor categorii de informație între participanții la comunicare;
    6. *instruire sincronă la distanță* – instruire care se desfășoară în mediul de învățare virtual, cu participarea concomitentă a beneficiarilor și cadrelor didactice;
    7. *instruire asincronă la distanță* – instruire care se desfășoară în mediul de învățare virtual, la care beneficiarii și cadrele didactice nu sînt conectați simultan;
    8. *mediu virtual de învățare* – spațiul virtual în care se realizează activități de predare - învățare - evaluare, folosind o varietate de instrumente și resurse informaționale;
    9. *resursă educațională digitală* – obiect informațional, reprezentat în format digital și prezentat în formă de document sau program cu destinație educațională și științifică;
    10. *sistem tutorial* – cadrul educațional prin care se asigură ÎD al beneficiarilor, suportul material, resursele de învățămînt specifice și sistemele de comunicații bidirecționale;
    11. *activități tutoriale* – activități specifice de desfășurare a procesului educațional de ÎD, care presupune realizarea ședințelor periodice ale tutorilor cu beneficiarii, mediată de mijloace de comunicare electronice, avînd drept obiectiv de bază formarea beneficiarilor în procesul educațional, furnizarea de informații didactice suplimentare, pregătirea în vederea studierii disciplinei;
    12. *tutore* – cadru didactic, care ghidează beneficiarii în procesul de predare - învățare - evaluare pe parcursul programului de studii;
    13. *administrator* *al platformei educaționale* – specialistul care asigură buna funcționare a ÎD din punct de vedere tehnic.

# I. DISPOZIȚII GENERALE

1. Prezentul regulament este elaborat în temeiul:

* Codului Educației al Republicii Moldova nr. 152 din 17.07.2014, (Monitorul Oficial nr. 319-324, publicat 24.10.2014);
* Legii nr. 142-XVI din 7 iulie 2005 privind aprobarea Nomenclatorului domeniilor de formare profesională și al specialităților pentru pregătirea cadrelor în instituțiile de învățămînt superior, ciclul I (Monitorul Oficial al Republicii Moldova, 2005, nr. 101, art. 476) cu completările ulterioare;
* Regulamentului de organizare a studiilor în învăţămîntul superior în baza sistemului național de credite de studii (SNCS) anexă la ordinul Ministerului Educației nr.726 din 20 septembrie 2010;
* Hotărîrii Guvernului nr. 1224 din 9 noiembrie 2004 cu privire la organizarea formarii profesionale continue (Monitorul Oficial al Republicii Moldova, 2004, nr. 208, art. 1424);
* Hotărîrii Guvernului nr. 944 din 14 noiembrie 2014 cu privire la aprobarea Strategiei de dezvoltare a educației pentru anii 2014-2020 „Educația-2020” (Monitorul Oficial al Republicii Moldova, 2014, nr. 345-351, art. 1014);
* Hotărîrii Guvernului nr. 270 din 13 aprilie 2007 Cu privire la aprobarea Concepției sistemului informațional educațional (Monitorul Oficial al Republicii Moldova, 2004, nr. 051, art. 383);
* Hotărîrii Guvernului nr. 857 din 31.10.2013 Strategia națională de dezvoltare a societății informaționale Moldova Digitală 2020 (Monitorul Oficial al Republicii Moldova, 2013, nr. 252-257, art. 963).

1. Regulamentul-cadru privind organizarea și desfășurarea învățămîntului la distanță în instituțiile de învățămînt superior (în continuare – Regulament-cadru) stabilește modul de organizare și desfășurare a învățămîntului superior la distanță la ciclul I – licență și ciclul II – master și de formare continuă a adulților în instituțiile de învățămînt superior.
2. Învăţămîntul superior la distanță este organizat în baza următoarelor principii:
3. deschidere şi accesibilitate a serviciilor educaționale în contextul formării profesionale inițiale şi continue;
4. asigurarea șanselor egale la educație a diverselor categorii sociale;
5. sporirea calității şi eficienței procesului educațional, prin asigurarea complementarității funcționale dintre comunicarea directă şi indirectă;
6. valorificarea TIC, ca modalitate de predare – învățare – evaluare;
7. diversitatea designului procesului educațional, monitorizat pe platformele electronice;
8. autonomia și flexibilitatea învățămîntului superior la distanță bazat pe posibilitatea alegerii: conținuturilor / programelor modulare, locului de instruire / autoinstruire, modalității de prezentare a conținuturilor de învățare la disciplinele studiate, timpului de învățare, tehnologiilor de instruire la distanță;
9. abordarea sistemică a procesului de formare profesională prin corelarea componentelor: finalități de studii, conținuturi, metode de predare, tehnologii didactice, activități de învățare, sarcini de evaluare etc;
10. asigurarea feedbackului permanent.
11. **Scopul implementării învățămîntului superior la distanță** în sistemul de învățămînt al Republicii Moldova este de a diversifica și dezvolta programele educaționale de calitate prin utilizarea TIC și de a satisface preferințele beneficiarilor și cerințele pieței muncii, prin flexibilizarea procesului de învățămînt superior și sporirea eficienței acestuia.
12. **Obiectivele organizării și desfășurării învățămîntului superior la distanță**:
13. sporirea calității formării profesionale;
14. asigurarea condițiilor de realizare a educaţiei conform noilor paradigme (centrarea pe cel ce învaţă; individualizarea traseului de formare profesională);
15. delimitarea resurselor (informaționale, umane, materiale, tehnice, metodico-didactice) necesare desfășurării învățămîntului superior la distanță;
16. dezvoltarea unor programe de studii flexibile, racordate la necesitățile educaționale ale beneficiarilor şi la exigențele pieței resurselor umane;
17. facilitarea procesului de formare continuă;
18. sporirea eficienței procesului de studii;
19. implementarea unor noi modalități de instruire;
20. asigurarea accesului la studii / formare de calitate a persoanelor cu cerințe educaționale speciale.

# II. MANAGEMENTUL ÎSD

1. Învățămîntul la distanță, conform prevederilor Codului Educației al Republicii Moldova (nr. 152 din 17.07.2014), poate fi organizat pentru programe de studii în cadrul învățămîntului superior de licență, master, precum și în procesul de formare continuă a adulților.
2. ÎSD este organizat de către instituțiile de învățămînt superior acreditate, care desfășoară învățămînt cu frecvență. Pentru a obține autorizare de funcționare provizorie a programelor de studii instituția va solicita Agenției Naționale de Asigurare a Calității în Învățămîntul Profesional evaluarea capacității instituționale, conform metodologiei elaborate de ANACIP şi acreditarea programelor respective.
3. Unitățile de curs / disciplinele în cadrul ÎSD pot fi realizate prin următoarele forme de învățămînt: curs, curs on-line, seminar, webinar, teleconferinţă, testare on-line, lucru individual, autoevaluare la calculator etc., desfășurate tradițional şi / sau în cadrul unui mediu virtual de învăţare.
4. În organizarea și realizarea ÎSD sînt antrenate următoarele părți: beneficiarii, personalul didactic format din titularii disciplinelor, cadrele didactice care predau orele de contact direct, tutorii și administratorii ai platformei educaționale.
5. Titularii disciplinelor au rolul de a coordona studierea disciplinelor din planul de învățămînt, de a elabora materialele de studiu și de a evalua rezultatele academice ale beneficiarilor.
6. Cadrele didactice care desfășoară orele de contact direct realizează activități aplicative obligatorii, prevăzute în planurile de învățămînt, ghidează beneficiarii în procesul studierii disciplinei și participă la evaluarea rezultatelor academice ale beneficiarilor. Consultațiile programate conform orarului se realizează atît individual, în grup, cît și în forum organizat pe diverse platforme acceptate la nivel de instituție.
7. Normarea activităților didactice se realizează în baza actelor normative în vigoare, ținînd cont de particularitățile ÎSD și efortul suplimentar depus pentru elaborarea resurselor educaționale digitale, menținerea (actualizarea) lor și comunicarea on-line cu beneficiarii.
8. Pentru organizarea și desfășurarea ÎSD instituția de învățămînt superior poate crea subdiviziune / subdiviziuni la nivelul ierarhic necesar în funcție de numărul de beneficiari solicitanți, care asigură managementul programelor de studii din cadrul ÎSD.
9. Subdiviziunile ÎSD se organizează și funcționează în baza unui regulament propriu elaborat conform Regulamentului-cadru și aprobat de Senatul instituției de învățămînt superior.

# III. SUPORTUL CURRICULAR PENTRU ÎSD

1. Procesul de predare-învățare-evaluare în cadrul ÎSD se realizează conform planului de învățământ. Structura planurilor de învățămînt la programele de studii din cadrul ÎSD respectă întocmai structura planurilor de învățămînt pentru programele respective, organizate la forma de studii cu frecvență, dar oferă posibilitatea de organizare flexibilă a activităților de instruire la decizia instituției de învățămînt.
2. Pentru fiecare unitate de curs / modul din planul de învățămînt se elaborează Curriculumul unității de curs / modulului ținînd cont de specificul ÎSD, conform cerințelor stabilite în Regulamentul de organizare a studiilor în învățămîntul superior în baza sistemului național de credite de studii (SNCS), Anexă la ordinul Ministerului Educației nr. 726 din 20 septembrie 2010.
3. ÎD se desfășoară în baza materialelor metodico-didactice, care sînt în mod special adaptate la specificul studiilor la distanţă: curricula programului de studii, ghiduri, cursuri interactive multimedia, cursuri electronice, sisteme automatizate de testare, materiale didactice specifice, care pot fi difuzate atît prin intermediul purtătorilor electronici de informație, cît și prin rețelele Intranet și Internet.
4. Resursele educaționale digitale pentru ÎD pot conține fișiere cu imagini, film, sunet, text, modele statice și dinamice, obiecte din realități virtuale și de modelări interactive, materiale cartografice, grafică de afaceri și alte materiale didactice, necesare pentru organizarea procesului de învățămînt, în funcție de finalitățile învățării.
5. Pentru programele de studii din cadrul ÎSD se va elabora *Ghidul studentului*, care reprezintă un suport informativ cu privire la particularitățile activităților în cadrul ÎSD și în care sînt descrise activitățile didactice, calendarul academic și alte informații necesare.
6. Materialele didactice trebuie să fie accesibile pe diferite dispozitive periferice (calculator, tabletă, smartphoane, etc.), dar și prin utilizarea diverselor aplicații acceptate / elaborate de instituția de învățămînt superior.
7. Alegerea tehnologiilor informaționale pentru publicarea materialelor didactice se va face în funcție de nivelul de dotare, de posibilitățile de acces ale beneficiarilor, dar în nici un caz nu va exclude posibilitatea de editare pe suport hîrtie.
8. La disciplinele care solicită suplimentar consultarea unor titluri de referință – manuale, tratate, documente, etc. – instituția organizatoare va asigura beneficiarilor condiții de documentare în bibliotecile proprii sau în cele cu care sînt în parteneriat.
9. Criteriile de elaborare a materialelor metodico-didactice pentru ÎSD se vor stabili de către Subdiviziunea ÎSD a instituției de învățămînt superior și se vor aproba în modul stabilit.

# IV. ADMITEREA LA STUDII ŞI CONDIŢIILE DE REALIZARE A ÎSD

1. Admiterea la programele ÎSD se face în baza criteriilor generale de admitere stabilite de către Ministerul Educației. Criteriile specifice de admitere se stabilesc de Senatul instituției de învățămînt superior.
2. Studenții înmatriculați la ÎSD încheie un Contract de studii cu instituția de învățămînt superior.
3. Durata studiilor pentru programele ÎSD la ciclul I – studii superioare de licență este cu cel puțin un an mai mult, iar la Ciclul II – studii superioare de master cu cel puțin un semestru mai mult decît la programele corespunzătoare organizate la forma de învățămînt cu frecvență. Durata studiilor de formare continuă a adulților în cadrul ÎSD se stabilește de Senatul instituției de învățămînt.
4. În baza planului de învățămînt se elaborează calendarul academic pentru ÎSD, în care se indică activitățile obligatorii ale procesului de instruire, inclusiv cele de tutorat.
5. Evaluarea finalităților de studii și a competențelor, promovarea, mobilitatea, întreruperea studiilor, transferul, exmatricularea și restabilirea la studii a beneficiarilor se realizează conform Regulamentului de organizare a studiilor în învățămîntul superior în baza SNCT.
6. Absolvenților care au parcurs programe de ÎSD și au acumulat integral numărul de credite ECTS prevăzut în planul de studii li se eliberează diplome / certificate de studii şi suplimentele respective.

# V. ASIGURAREA TEHNICO-MATERIALĂ A ÎSD

1. Baza tehnico-materiala a ÎSD la nivel de instituție se constituie din următoarele componente:

a) subdiviziuni didactice, laboratoare, ateliere, clinici, centre de simulare, centre de cercetare, centre de instruire, centre de consultanță și alte structuri necesare asigurării ÎSD;

b) mijloace tehnico-materiale: echipament audio / video, tehnică de calcul și altele materiale specifice prevăzute pentru crearea resurselor educaționale digitale;

c) software specializate necesare pentru desfășurarea ÎSD;

d) echipamente de găzduire / depozitare a resurselor educaționale digitale (biblioteci electronice, repozitorii, servere, clustere de servere, centre de cloud computing);

e) mijloace de comunicare moderne pentru acces la cursurile electronice (rețele / clase de calculatoare, inclusiv prin acces Wi-Fi în campusul instituțiilor de învățămînt superior (Intranet), calculatoare și dispozitive mobile).

1. Dezvoltarea bazei tehnico-materiale va fi asigurată din contul mijloacelor bugetare și al mijloacelor instituțiilor de învățămînt. Pentru instituțiile publice, statul va contribui la dezvoltarea bazei tehnico-materiale a sistemului ÎSD și la utilarea instituțiilor de învățămînt superior cu echipamentul necesar la nivelul standardelor naționale, elaborate de Ministerul Educației.

# VI. EVALUAREA PROGRAMELOR DE STUDII ÎSD

1. Evaluarea externă a calităţii în învăţămîntul superior la distanță este realizată de către Agenţia Naţională de Asigurare a Calităţii în Învăţămîntul Profesional sau o altă agenţie de evaluare a calităţii, înscrisă în Registrul European pentru Asigurarea Calităţii în Învăţămîntul Superior.
2. Autoevaluarea şi evaluarea internă a calităţii în învăţămîntul superior la distanță sînt realizate de către structurile instituţionale responsabile de asigurarea calităţii, în conformitate cu standardele naţionale de referinţă.

# VII. FINANȚAREA ÎSD

1. ÎSD se va finanța din următoarele surse:

a) taxe de studii percepute în condițiile legii;

b) surse bugetare prevăzute pentru învățămîntul la distanță;

c) surse bugetare din fondul de șomaj, în condițiile legii;

d) surse financiare alocate de agenți economici și destinate învățămîntului la distanță în conformitate cu prevederile legislației în vigoare;

e) mijloace provenite din proiecte internaționale;

f) donații și alte surse de venituri în condițiile legii.

1. Resursele financiare din taxele de studii percepute de la studenții înmatriculați la ÎSD se utilizează integral de către instituția de învățămînt în conformitate cu Codul Educației și alte acte normative în vigoare.
2. Condițiile și cuantumul taxelor de studii, precum și orice alte taxe speciale sînt stabilite anual prin hotărîrea Consiliului pentru Dezvoltare Strategică instituțională al instituției de învățămînt superior.

# VIII. DISPOZIȚII FINALE

1. Prezentul Regulament intră în vigoare din momentul publicării în Monitorul Oficial al Republicii Moldova.
2. Regulamentul – cadru privind organizarea și desfășurarea învățămîntului superior la distanță poate fi modificat doar de Ministerul Educației.
3. Instituțiile de învățămînt superior elaborează și aplică propriul regulament de organizare și desfășurare a învățămîntului la distanță, în conformitate cu acest Regulament-cadru.